
B7‑0141/2014
Rezoluția Parlamentului European referitoare la situația din Siria

(2014/2547(RSP))
Parlamentul European,
–
având în vedere rezoluțiile sale anterioare referitoare la Siria,

–
având în vedere concluziile anterioare ale Consiliului Afaceri Externe referitoare la Siria, cele mai recente fiind concluziile din 18 noiembrie 2013 și din 20 ianuarie 2014,

–
având în vedere declarațiile anterioare ale Vicepreședintelui Comisiei/Înaltului Reprezentant al Uniunii pentru afaceri externe și politica de securitate cu privire la Siria,

–
având în vedere rezoluțiile anterioare ale Adunării Generale a ONU referitoare la Siria,

–
având în vedere Rezoluția Consiliului de Securitate al ONU din 27 septembrie 2013 referitoare la distrugerea armelor chimice ale Siriei [S/RES/2118-(2013)],

–
având în vedere Rezoluția sa din 12 septembrie 2013 referitoare la situația din Siria
 și Rezoluția sa din 9 octombrie 2013 referitoare la măsurile UE și ale statelor membre pentru a face față fluxului de refugiați ca urmare a conflictului din Siria
,

–
având în vedere Declarația Universală a Drepturilor Omului din 1948,

–
având în vedere Convențiile de la Geneva din 1949 și protocoalele adiționale la acestea,

–
având în vedere Protocolul privind interzicerea utilizării gazelor asfixiante, otrăvitoare sau a altor tipuri de gaze și a mijloacelor bacteriologice de purtare a războiului, semnat la Geneva la 17 iunie 1925,

–
având în vedere Convenția privind interzicerea dezvoltării, producerii și a depozitării de arme bacteriologice (biologice) și toxice și privind distrugerea acestora, semnat la Londra, Moscova și Washington la 10 aprilie 1972,

–
având în vedere faptul că Siria este parte la Pactul internațional privind drepturile civile și politice, la Pactul internațional privind drepturile economice, sociale și culturale, la Convenția împotriva torturii și altor pedepse și tratamente crude, inumane și degradante, la Convenția privind drepturile copilului și Protocolul opțional la aceasta privind implicarea copiilor în conflictele armate, precum și la Convenția pentru prevenirea și pedepsirea crimei de genocid,

–
având în vedere rapoartele Comisiei internaționale independente de anchetă cu privire la Siria, cel mai recent fiind raportul din 11 septembrie 2013,

–
având în vedere comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene din 25 mai 2011 intitulată „Un răspuns nou în contextul schimbărilor din țările vecine”,

–
având în vedere comunicatul final emis de Grupul de acțiune pentru Siria la data de 30 iunie 2012, denumit în continuare „Comunicatul de la Geneva”,

–
având în vedere articolul 110 alineatul (2) din Regulamentul său de procedură,

A.
întrucât tulburările și vărsarea de sânge din Siria se află, acum, în cel de al treilea an, fără să apară vreo perspectivă imediată de încetare a luptelor;

B.
întrucât tulburările civile și acțiunile de reprimare brutală întreprinse de către autoritățile siriene împotriva populației, inclusiv utilizarea, conform unor informații, a armelor chimice, au adus țara într-o situație de război civil, situație care poate determina conflictul să se extindă în toată regiunea;

C.
întrucât, de la începutul luptelor, au fost uciși peste 110 000 de sirieni;

D.
întrucât în 2013 în Siria au fost uciși peste 1 200 de creștini; întrucât se estimează că populația creștină din Siria reprezintă aproximativ 1,3 milioane de persoane;

E.
întrucât numărul total de refugiați sirieni înregistrați este în prezent estimat la peste două milioane, aproximativ nouă milioane de sirieni fiind strămutați;

F.
întrucât președintele Assad a ignorat în mod repetat nenumăratele apeluri ale comunității internaționale de a pune capăt violențelor abominabile din Siria;

G.
întrucât continuă să se agraveze violența, incluzând utilizarea artileriei grele și bombardarea unor zone populate, precum și crimele îngrozitoare comise de armata și de forțele de securitate siriene și de Shabiha, dar și de diferite forțe din opoziție;

H.
întrucât au avut loc mai multe masacre și asasinate în masă cu țină precisă (certă) ale unor bărbați, femei și copii;

I.
întrucât numărul actelor de tortură, al arestărilor în masă și al actelor de distrugere la scară largă a zonelor populate a crescut dramatic în ultimele luni;

J.
întrucât, din cauza luptelor, mii de sirieni se refugiază zilnic în țările vecine în căutarea siguranței și a protecției, rămânând însă vulnerabili în taberele de refugiați;

K.
întrucât țările cele mai grav afectate de conflict și de afluxul de refugiați sunt Libanul, Iordania și Turcia;

L.
întrucât numeroase rapoarte independente confirmă utilizarea armelor chimice în atacul de la Ghouta de Est din 21 august 2013;

M.
întrucât utilizarea armelor chimice este o crimă de război scoasă în afara legii prin Protocolul de la Geneva și Statutul Curții Penale Internaționale;

N.
întrucât, chiar dacă Siria este una dintre cele câteva țări care nu au semnat încă Convenția ONU privind interzicerea armelor chimice, se poate argumenta că prevederile convenției se aplică totuși în temeiul dreptului internațional cutumiar;

O.
întrucât reprezentanții guvernului sirian și membrii Coaliției Naționale pentru Forțele Siriene Revoluționare și de Opoziție au fost de acord să participe la negocieri de pace la nivel internațional, convocate de trimisul ONU în Siria pentru pace, Lakhdar Brahimi, care au avut loc la Montreux și la Geneva în perioada 22-28 ianuarie 2014; întrucât următoarea rundă a negocierilor pentru pace, propusă de dl Brahimi, urmează să înceapă la 10 februarie 2014,

1.
regretă faptul că sunt comise acte de violență, intimidare și tortură împotriva bărbaților, femeilor și copiilor de cei angajați în conflictul intern din Siria;

2.
condamnă în modul cel mai ferm uciderea în masă a civililor cu arme chimice la 21 august 2013 și salută eforturile internaționale de a distruge stocurile de arme chimice acumulate de regimul din Siria; îndeamnă toate părțile să coopereze pentru a asigura eliminarea rapidă și completă din Siria a tuturor armelor chimice;

3.
salută conferința Geneva II și angajamentul demonstrat de membrii opoziției siriene față de principiile incluse în comunicatul de la Geneva; subliniază că, odată cu reluarea negocierilor de pace, este necesar să se realizeze progrese, fiind necesar în special ca comunitatea internațională și toate părțile implicate în conflictul din Siria să depună eforturi pentru a găsi o soluție politică la luptele din Siria bazată pe principiile menționate; încurajează, de asemenea, comunitatea internațională să se angajeze în planificarea concretă a unei tranziții democratice în Siria după regimul Assad;

4.
recunoaște necesitatea imperioasă a concentrării eforturilor internaționale și regionale asupra obiectivului soluționării crizei siriene; continuă să îndemne toate statele membre ale Consiliului de Securitate al ONU să-și onoreze responsabilitățile în legătură cu criza siriană; îndeamnă toate țările active în promovarea unei soluții la criză să sprijine aceste eforturi; 

5.
își exprimă profunda îngrijorare cu privire la actuala criză umanitară din Siria și la implicațiile pentru țările învecinate; este, de asemenea, preocupat de faptul că exodul refugiaților din Siria continuă să se accelereze; solicită să se ajungă la acorduri care să garanteze accesul deplin și imediat în scopuri umanitare și părăsirea zonelor aflate sub asediu fără temerea de a suferi noi represalii;

6.
regretă faptul că se înrăutățește situația multiplelor minorități prezente în Siria, inclusiv a comunității creștine din această țară, și condamnă cu fermitate numeroasele cazuri de ucidere a creștinilor din Siria;

7.
salută răspunsul guvernelor din țările învecinate, în special al Turciei și Libanului, care au furnizat sprijin umanitar refugiaților sirieni; recunoaște că acordarea acestui sprijin a exercitat presiuni suplimentare asupra serviciilor existente și a bugetelor din aceste țări; invită comunitatea internațională să sprijine țările afectate în acest fel;

8.
constată că președintele Assad, în calitatea sa de șef constituțional și legal al statului sirian, poartă, în ultimă instanță, răspunderea pentru toate acțiunile întreprinse de forțele armate în Siria; adresează președintelui Assad îndemnul de a recunoaște respingerea regimului său de către poporul sirian și să renunțe la putere, în interesul țării sale și al unității poporului său;

9.
cheamă toate părțile din Siria să subscrie la principiile drepturilor omului și ale democrației și să se angajeze, împreună cu comunitatea internațională, în sensul încheierii pașnice a conflictului;

10.
încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei / Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, Secretarului General al Ligii Statelor Arabe, guvernului și parlamentului Republicii Arabe Siriene, precum și guvernelor și parlamentelor țărilor învecinate cu Siria.

� Texte adoptate, P7_TA(2013)0378.


� Texte adoptate, P7_TA(2013)0414.

